DIRECȚIA GENERALĂ BIODIVERSITATE

 Nr. înreg.: 139867

APROB

SECRETAR DE STAT

Dan Ștefan CHIRU

**REFERAT DE APROBARE**

O prioritate majoră în strategia autorității publice centrale pentru protecția mediului este conservarea durabilă a speciilor de floră și faună sălbatice, în conformitate cu prevederile Directivei Consiliului Europei 92/43/CEE privind conservarea habitatelor naturale şi a speciilor de faună şi floră sălbatică.

Prezentul proiect de ordin acordă derogarea pentru capturarea unor exemplare din specia Zingel zingel în baza procedurii de acordare a derogărilor de la măsurile de protecție strictă a speciilor de floră și faună sălbatice, în scopul cercetării științifice.

Derogarea este acordată SPEEH Hidroelectrica SA, în scopul realizării unui studiu științific pentru a continua procedura de obținere a acordului de mediu și implementarea “Proiectului privind creșterea ponderii producției de energie electrică din surse regenerabile prin finalizarea lucrărilor și asigurarea monitorizării permanente a impactului asupra mediului la amenajarea hidroenergetică AHE Cornetu Avrig”.

 Capturarea/recoltarea, analizarea și eliberarea ulterioară a exemplarelor din specia Zingel zingel se realizează numai de către SPEEH Hidroelectrica SA, denumit în continuare beneficiar, cu personal tehnic de specialitate de la asocierea formată din Green Collective SRL și Wildlife Management Consulting, în baza contractului nr. 2546/09.10.2023.

La baza elaborării prezentului ordin au stat prevederile at.38 alin.(2) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată prin Legea nr.49/2011,de asemenea, prevederile Ordinului ministrului mediului și al ministrului agriculturii, pădurilor și dezvoltării rurale nr.203/14/2009 privind procedura de stabilire a derogărilor de la măsurile de protecţie a speciilor de floră şi de faună sălbatice.

Derogările se stabilesc de către autoritatea publică centrală pentru protecţia mediului, cu avizul Academiei Române, anual şi ori de câte ori este nevoie, cu condiţia să nu existe o alternativă acceptabilă, iar măsurile derogatorii să nu fie în detrimentul menţinerii populaţiilor speciilor respective într-o stare de conservare favorabilă în arealul lor natural.

La stabilirea derogării au fost întrunite cumulativ condițiile prevăzute la art.1 alin.(3) din Ordinului ministrului mediului și al ministrului agriculturii, pădurilor și dezvoltării rurale nr.203/14/2009 privind procedura de stabilire a derogărilor de la măsurile de protecţie a speciilor de floră şi de faună sălbatice, respectiv nu există o alternativă acceptabilă, iar măsurile derogatorii nu sunt în detrimentul menținerii populației într-o stare de conservare favorabilă.

Ținând cont de cele menționate anterior și având avizul favorabil al Academiei Române, nr. 83/01.04.2024, de asemenea, avizul favorabil al Agenției Naționale pentru Arii Naturale Protejate, nr.2/22.01.2024 s-a elaborat proiectul de Ordin pentru aprobarea derogării în scop științific pentru specia Zingel zingel*,* pe care îl supunem spre aprobare.